Príloha č.1 Opis predmetu zákazky, požiadavky na predmet zákazky

|  |
| --- |
| **opis predmetu zákazky, technické požiadavky**Príloha č.1.3. – Časť 3: Tematické zisťovanie- Bariéry pri vstupe marginalizovaných Rómov na trh práce |

 Príloha č.1.3. opisu predmetu zákazky

**Časť 3: Tematické zisťovanie- Bariéry pri vstupe marginalizovaných Rómov na trh práce**

**Úvodné informácie:**

Ministerstvo vnútra, Úrad splnomocnenca vlády SR pre rómske komunity (ďalej len „ÚSVRK“), realizuje národný projekt *Monitorovanie a hodnotenie inkluzívnych politík a ich dopad na marginalizované rómske komunity* (ďalej len „NP MaH“). NP MaH je implementovaný z prostriedkov Európskeho sociálneho fondu v rámci Operačného programu Ľudské zdroje prioritnej osi Integrácia marginalizovaných rómskych komunít (PO5), po dobu 7 rokov (2016-2022) ako prierezové opatrenie. Jeho hlavným cieľom je zabezpečiť komplexné monitorovanie a hodnotenie inkluzívnych politík zameraných na rómsku populáciu, prostredníctvom zhromažďovania dát a informácií o socioekonomických podmienkach života Rómov, predovšetkým marginalizovaných rómskych komunít. Počas implementácie NP MaH bude prebiehať realizácia 13-tich tematických kvalitatívnych a kvantitatívnych zisťovaní.

**Predmet:**

Realizácia tematického zisťovania zameraného na bariéry pri vstupe marginalizovaných Rómov na trh práce.

**Cieľ predmetu:**

Cieľom predmetného zisťovania je zaznamenať rôzne typy bariér pri vstupe marginalizovaných Rómov na trh práce vo vybraných lokalitách s výrazným zastúpením rómskych komunít na Slovensku. Tematické zisťovanie sa realizuje v zmysle Stratégie Slovenskej republiky pre integráciu Rómov do roku 2020 (ďalej len „Stratégie“) pre napĺňanie aktivity 1.4.1 „Vypracovať kvalitatívnu analýzu bariér vstupu na trh práce“ akčného plánu pre Oblasť Zamestnania.

**Výskumný zámer:**

Výskumným zámerom je zmapovať bariéry pri vstupe marginalizovaných Rómov na trh práce na úrovni lokalít obývaných marginalizovanými rómskymi komunitami, t.j. obcí a spádových okresov, z perspektívy subjektov ako aj lokálnych zamestnávateľov.

Súčasťou výskumu má byť zmapovanie a typologické rozčlenenie pracovných príležitostí v spádovom regióne a profilácia úspešných a neúspešných uchádzačov o dané miesta v kontexte infraštrukturálnych sociálnych a kvalifikačných disparít medzi majoritou a marginalizovanými rómskymi komunitami.

Cieľom bude na základe individuálnych prípadových štúdií vypracovať analytickú správu, typologicky členiacu bariéry pri zamestnávaní marginalizovaných Rómov v rámci špecifických infraštruktúrnych a ekonomických aspektov vybraných lokalít a predložiť možné riešenia daných typov bariér v zodpovedajúcom kontexte.

Zistenia z tematického zisťovania poslúžia ÚSVRK pri nastavení aktivít akčného plánu v oblasti zamestnanosti, ktoré budú zamerané na zefektívnenie zamestnávania obyvateľov marginalizovaných lokalít, ako aj pri rozširovaní informovanosti o vykonaných krokoch a opatreniach či ďalších možnostiach riešenia problematiky.

**Zloženie výskumného tímu:**

Zisťovanie má realizovať tím zložený z minimálne troch odborných pracovníkov a pracovníčok (vrátane garanta výskumu). Odborní pracovníci/pracovníčky majú mať  vysokoškolské  vzdelanie, minimálne druhého stupňa a minimálne štyri roky praxe v sociálno-vednom výskume minimálne v jednej z týchto oblastí - sociológia, etnológia, sociálna antropológia, sociálna psychológia, pedagogika, politológia, politická ekonómia alebo verejné politiky.

Garantom výskumu má byť senior výskumník alebo výskumníčka s vysokoškolským vzdelaním minimálne druhého stupňa a minimálne šiestimi rokmi praxe v sociálno-vednom výskume minimálne v jednej z týchto oblastí - sociológia, etnológia, sociálna antropológia, sociálna psychológia, pedagogika, politológia, politická ekonómia alebo verejné politiky s publikačnou činnosťou minimálne štyroch odborných publikácií týkajúcich sa marginalizovaných rómskych komunít (autor alebo spoluautor).

**Metodika výskumu:**

Výskum mapuje ekonomické a infraštruktúrne aspekty lokalít a pripravenosť uchádzačov o zamestnanie na vstup do cieľových sektorov trhu práce.

Ako ekonomické aspekty lokalít sa rozumejú primárne štruktúra obyvateľstva vzhľadom na zamestnanie a ekonomické aktivity, dopyt po pracovnej sile a ekonomické štatistiky daného regiónu, nevynímajúc kľúčové sektory zamestnávania, s osobitým dôrazom na zamestnávanie Rómov.

Infraštruktúrnymi podmienkami rozumieme kvalitu bývania, spojení a dostupných služieb vybraných sídelných jednotiek ako aj ich lokalizáciu vzhľadom na lokalizáciu zamestnávateľov z vybraného regiónu. Skúmanie sa bude bližšie zameriavať na komparáciu infraštruktúrnych podmienok marginalizovaných Rómov v porovnaní s bezprostredne blízkou majoritou.

Pripravenosťou uchádzača o zamestnanie sa chápe dostupné sociálne zázemie umožňujúce zmenu každodenného fungovania jednotlivca v rámci domácnosti, ekonomická situácia umožňujúca zmenu príjmu zo sociálnych dávok, neoficiálnych príjmov na legálny pracovný príjem, dispozícia jednotlivca v oblasti získania požadovaných dokumentov a potvrdení, ako aj ďalšie možné aspekty vstupujúce do rozhodovania o uchádzaní sa o dostupné pracovné miesta a zotrvaní v nich.

Dôraz pri zisťovaniach bude kladený na disparity medzi Rómami a miestnou majoritou ako aj medzi mužmi a ženami v rámci oboch skupín.

Zhotoviteľ bude skúmať minimálne 6 lokalít schválených obstarávateľom, na základe nasledovných charakteristík:

Vybranými lokalitami by mali byť obce/mestá, ktoré sú v spádových oblastiach veľkých a stredných zamestnávateľov s ambíciou zamestnávať marginalizovaných Rómov ako aj také, kde v blízkosti nie sú významnejšie stredné a veľké podniky s týmito zámermi. V  prípade lokalít bez prítomnosti veľkých a stredných zamestnávateľov musí ísť o obce a regióny s výrazným zastúpením marginalizovaných rómskych komunít.

V každej obci realizuje výskumník/ výskumníčka aj polo-štruktúrované rozhovory minimálne s 14-timi uchádzačmi o zamestnanie z prostredia marginalizovaných rómskych komunít (s vyrovnaným zastúpením mužov a žien), minimálne 2 zástupcami lokálnych zamestnávateľov, alebo lokálnymi sprostredkovateľmi práce, a s 1 zamestnancom úradu práce sociálnych vecí a rodiny.

Uvedené rozhovory by mali byť zamerané na konkrétne skúsenosti s uchádzaním sa o zamestnanie úspešných aj neúspešných uchádzačov o zamestnanie, vstup do zamestnania úspešných uchádzačov v období rokov 2016-2019, konkrétne skúsenosti zamestnávateľov ako aj sprostredkovateľov zamestnania s uchádzačmi o zamestnanie zo spádových lokalít so špecifickým dôrazom na praktické problémy pri zamestnávaní sa marginalizovaných Rómov.

Rozhovory by mali byť robené metódou, kde sa budú informácie získané od jednej skupiny informátorov overovať u druhej skupiny, so zreteľom na konkrétne situácie. Toto predpokladá získavanie stanovísk zamestnancov lokálnych Úradov práce sociálnych vecí a rodiny ako aj zamestnávateľov ku skutočnostiam zisteným v marginalizovaných rómskych komunitách.

Výstupom má byť súbor tematicky rozčlenených bariér a odporúčaní na úrovni lokálnych ako aj legislatívnych opatrení v oblasti zamestnávania. Súčasťou výstupu má byť tematicky rozčlenený súbor argumentov týkajúcich sa zamestnávania/nezamestnávania marginalizovaných Rómov v daných lokalitách, ako aj komparácie odpovedí na jednotlivé otázky vzhľadom na lokálny kontext.

**Nastavovanie finálnej metodiky:**

Podrobná metodológia výskumu bude nastavovaná v spolupráci objednávateľa a zhotoviteľa. Zhotoviteľ navrhne aj skúmané lokality, ktoré budú konzultované s objednávateľom, pričom rozhodnutie o zozname obcí prislúcha objednávateľovi.

**Časový rámec:**

Realizácia tematického zisťovania zameraného na bariéry pri vstupe marginalizovaných Rómov na trh práce  bude prebiehať v dĺžke 8 mesiacov od účinnosti zmluvy.

Účasť člena výskumného tímu na prezentáciách zisťovania bude Zhotoviteľ povinný zabezpečiť do dvoch (2) rokov odo dňa vykonania diela.

**Povinnosti zhotoviteľa:**

Zhotoviteľ po nadobudnutí účinnosti zmluvy poskytne podrobný harmonogram zisťovania. Zhotoviteľ odovzdá po troch mesiacoch od nadobudnutia účinnosti zmluvy priebežnú správu z výskumu.

Zhotoviteľ bude povinný zabezpečiť participáciu člena či členky výskumného tímu na dvoch prezentáciách záverečných zistení. Prezentácie budú realizované na podujatiach organizačne zabezpečených objednávateľom, na území Slovenskej republiky. Člen/členka výskumného tímu sa zúčastní na jednom dni podujatia najviac 8 hodín (účasť zahŕňa osobnú prezentáciu výstupov tematického zisťovania, následnú diskusiu s účastníkmi podujatia).

Zhotoviteľ odovzdá správu zo zisťovania, t. j. odbornú publikáciu so štandardným označením ISBN -v oblasti vymedzenej výskumným zámerom (vyššie) v rozsahu minimálne 70 normostrán textovej časti a prezentáciu (vo formáte PowerPoint, PDF, alebo Prezi).

Správa zo zisťovania obsahuje anotáciu v anglickom jazyku. Pozostáva z analýzy dát z terénu, a ich interpretácie v kontexte zvolených teórií a spoločenského kontextu. Správa zo zisťovania má mať charakter prípadovej štúdie a bude obsahovať odporúčania pre prax zamestnávania príslušníkov marginalizovaných rómskych komunít.

Správa zo zisťovania bude vyhotovená v elektronickej forme (vo formáte Word a PDF) na neprepisovateľnom CD/DVD, a v tlačenej podobe – vo formáte brožúry vo farebnom vyhotovení v počte 50 kusov.

**Zdroje:**

Stratégia Slovenskej republiky pre integráciu Rómov do roku 2020

Akčné plány Stratégie Slovenskej republiky pre integráciu Rómov do roku 2020 na roky 2017-2020 pre oblasti: D.2.2 Oblasť Zamestnanosti[[1]](#footnote-1)

1. https://www.minv.sk/?romske-komunity-uvod [↑](#footnote-ref-1)